Gru-ongeluk eis agt op N1Paramedici het die beseerdes op die toneel behandel (Foto: Verskaf) Altesaam agt mense is Saterdagaand dood toe ŉ minibustaxi en ŉ ligte motor in ŉ ongeluk op die N1 by die Kings Highway-brug in Pretoria-Oos betrokke was. Sello Maremane, woordvoerder van die Gautengse verkeerspolisie, sê voorlopige ondersoek dui daarop dat ŉ BMW-sedan in die tweede baan van links gery het toe ŉ minibustaxi van agter gekom en teen dié motor vasgejaag het. Die taxi het omgeslaan en verskeie kere gerol. Kyle van Reenen, woordvoerder van Emer-G-Med, sê altesaam agt mense is dood en vyf het ernstige beserings opgedoen. Almal was insittendes van die taxi. “Paramedici het die beseerdes op die toneel behandel voordat hulle per ambulans na verskeie nabygeleë hospitale geneem is vir verdere mediese behandeling,” sê Van Reenen. Die omstandighede rakende die ongeluk word ondersoek. Volgens Maremane is dit die soveelste noodlottige ongeluk wat in die afgelope paar weke in die provinsie aangemeld is. “Die Gautengse verkeerspolisie doen weer eens ŉ beroep op motoriste om besonder waaksaam op die pad te wees en padreëls te gehoorsaam,” sê Maremane. “Die meeste van hierdie noodlottige ongelukke word veroorsaak deur dronkbestuur, hoë spoed, ongehoorsaamheid aan die padreëls en motors wat met passasiers oorlaai is.” Maremane sê die Gautengse verkeerspolisie sal voortgaan om verskillende padveiligheidsopvoedings en -operasies in die provinsie te hou om ongelukke te verminder.